དེའང་སྦྱིན་བདག་གམ་ཁྱི་མ་ཚང་གིས་ཉིན་བཟང་སྐར་བཟང་ཞིག་ལ་ཚེ་སྐུད་དམ་ཚེ་དར་བཟོ་དགོས་པ་དང་།ལྷ་ལ་མཆོད་བཤམས་དང་།གཞི་བདག་འཁོར་སྲུང་ལ་ལྷ་བསང་གཏོང་བ་སོགས་ཀྱི་སྒྲུབ་མཆོད་སྣ་ཚོགས་བྱས་ཏེ།ཁྱིམ་མིའི་ནད་ཚ་དང་ཕྱུགས་ཀྱི་གོད་ཁ་བཟློག་པའི་སླད་དང་།ལྷག་པར་དུ་ཁྱིམ་མི་རེ་རེ་ཚེ་རིང་བོ་ཡོང་བ་དང་།ཚེ་གེགས་ཀྱི་བར་ཆད་ཞི་བ།ཚེ་བསོད་རྒྱས་པ།འདོད་དོན་འགྲུབ་པ་བཅས་ལ་དམིགས་ནས་ཁྱིམ་ཚང་གིས་ཚེ་ཐར་གཏོང་བ་ཡིན།ཚེ་ཐར་མ་བཏང་བའི་ཡར་སྔོན་དུ།ཁྱིམ་ཚང་དེ་རང་གི་བླ་མཆོད་ཁྱིམ་དུ་བསུས་ཏེ་ཚེ་ཐར་གྱི་སྔོན་འགྲོའི་ཆོ་ག་རྣམས་བསྒྲུབ་པར་བྱེད་པ་རེད།ཚེ་ཐར་མ་བཏང་བའི་སྔོན་ཉིན་གྱི་དགོང་མོར་ནོར་ལུག་ལྷས་ལ་བསྐྱིས་རྗེས།བླ་མཆོད་ཀྱིས་སྒོ་ཕྱུགས་ལ་གཙང་སྦྲ་བྱེད་དགོས་པ་རེད།